Son orichinarias d'a peninsula Indostanica,e importadas por diferents civilizacions antigas que apreciaban muito la carne y uegos d'istas aus. Se sabe que la flota d'o rei Salomón (~970-~931) se'n trayó qualques eixemplars. Asurbanipal, rei d'Asiria (~669-~627) criaba pavos en cletas. Darío I de Persia (~522-~486) teneba pavos en os suyos chardins. Y Aleixandre lo Gran (~356 a ~323) levó bells eixemplars ta la ciudat de Babilonia. Os romans las levoron ta Italia. L'orador Quinto Hortensio Hórtalo fui qui primero introdució entre los romans o gusto por a carne d'istas aus que fizo servir en una gran lifara que dio quan fue creyau augur. Marco Anfidio Luco fue o primero que discurrió fer-las caminar a manadas ta engordar-las.